google/wiki40b huggingface dataset:
חוק התחרות הכלכלית

חוק התחרות הכלכלית, תשמ"ח-1988 מסדיר את תחום ההגבלים העסקיים בישראל. מכוח החוק הוקמה בשנת 1994 רשות התחרות, שהיא הגוף העיקרי המפקח על התחרות בישראל. בראש הרשות עומד הממונה על התחרות. במקביל הוקם בית הדין להגבלים עסקיים.
החוק, בשם חוק ההגבלים העסקיים, תשמ"ח-1988 אושר בכנסת בשנת 1988, והחליף את חוק ההגבלים העסקיים, תשי"ט-1959. בינואר 2019 אושר תיקון לחוק שבמהלכו הרחיב המחוקק את סמכויותיו המנהלתיות, ובו שונה שם החוק לחוק התחרות הכלכלית.

הוראות החוק

החוק מגדיר "הגבל עסקי - הסדר כובל, מונופולין או מיזוג חברות". פרקי החוק מפרטים את הכללים החלים על כל אחד משלושה מרכיבים אלה, כללים שנועדו למנוע פגיעה בתחרות.

גופי פיקוח על הגבלים עסקיים

בהתאם לחוק הוקמו בית הדין להגבלים עסקיים ורשות ההגבלים העסקיים, והחוק מסדיר את פעולתם.

פטור מהוראות החוק

סעיף 52 לחוק קובע כי שר הכלכלה רשאי, לאחר התייעצות עם ועדת הכלכלה של הכנסת, לפטור הגבל עסקי מהוראות חוק זה, כולן או מקצתן, אם הוא סבור שהדבר דרוש מטעמים של מדיניות חוץ או ביטחון המדינה. סעיף זה הופעל לראשונה ב-17 בדצמבר 2015, בידי ראש הממשלה בנימין נתניהו, שלשם כך מונה גם לשר הכלכלה, והעניק פטור מהסדר כובל לזכייניות רישיון הגז הטבעי "לווייתן", החברות "נובל אנרג'י" ו"דלק אנרגיה", כחלק ממתווה הגז.
נמנצ'ין

שם העיר

השם נמנצ'ין (Nemenčinė) נגזר מהמילה הליטאית עבור הנהר שעל גדותיו היא שוכנת. שם זה מקורו בראשית העיר במאה ה-14, ומהווה את השם המקורי של העיר שבו נהוג להשתמש עד היום.

היסטוריה

ב-1387, בעקבות התנצרותה של ליטא, הקים הדוכס יגלו פארוציה, יחידה פוליטית דתית המהווה חלק מדיוקסיה, בנמנצ'ין ובנה בה את הכנסייה הראשונה.
ב-20 בספטמבר 1941, רוכזה יהדות העיר, שמנתה כ-500 איש, בבית הכנסת של העיירה. הם הובלו ליער סמוך שם נטבחו רובם ככולם. לפחות 128 גברים, 186 נשים ו-99 ילדים נורו בבת על ידי פלוגות איינזצגרופן של ליטאים נאצים. כיום ישנה אנדרטה מעל קבר האחים באתר.
ליגת העל בכדורגל נשים

היסטוריה

הליגה הבכירה שהוקמה ב-1998 הורכבה בזמנו מ-12 קבוצות, ותחתיה התקיימה ליגה שנייה שהורכבה מ-6 קבוצות. עם זאת, מאז מספר הקבוצות משתנה משנה לשנה עקב התפרקות והקמת קבוצות ושינוי מבנה הליגות מטעמים לוגיסטיים. בעונת 2018/2019 משחקות 9 קבוצות בליגה הראשונה
הקבוצה שזוכה באליפות הליגה הראשונה משחקת במוקדמות ליגת האלופות. שתי הקבוצות בעלות מספר התארים (אליפות הליגה הראשונה וגביע המדינה) הרב ביותר הן מכבי חולון ואס"א תל אביב. בעבר בטרם התפרקותן בלטו גם הפועל תל אביב ו-מכבי חיפה, שזכתה באליפות הראשונה בליגה החדשה בעונת 1998/1999.

מבנה הליגה

בליגה משתתפות 14 קבוצות. במהלך העונה כל קבוצה משחקת נגד כל אחת מהקבוצות האחרות בליגה, פעם אחת באצטדיונה הביתי ופעם אחת באצטדיון היריבה, ובסך הכל 18 מחזורים. לאחר שני הסיבובים הראשונים מתקיים פלייאוף אשר במסגרתו מחולקות הקבוצות לשני בתים. 5 הקבוצות אשר סיימו במקומות הראשונים יקחו חלק בפלייאוף העליון, ו-4 הקבוצות אשר סיימו במקומות האחרונים יקחו חלק בפלייאוף התחתון. קבוצה לא יכולה לרדת או לעלות מפלייאוף אחד לשני. במסגרת הפלייאוף כל קבוצה משחקת מול שאר הקבוצות פעמיים, בבית ובחוץ, סך הכל 8 משחקים בפלייאוף העליון ו-6 משחקים במסגרת הפלייאוף התחתון. לפי תקנון האליפות האקדמיה לכדורגל בנות לא יכלה לרדת ליגה.

מיקומים

הקבוצות מקבלות שלוש נקודות עבור כל ניצחון ונקודה אחת עבור תוצאת תיקו. במקרה של הפסד הקבוצה המפסידה איננה מקבלת נקודות.
מיקום הקבוצות נקבע לפי הקריטריונים הבאים (במקרה של שוויון בין שתי קבוצות או יותר עוברים לקריטריון הבא):
1) מספר הנקודות הכולל שכל קבוצה השיגה. 
2) מספר הניצחונות שכל קבוצה השיגה.
3) טבלת המשחקים הפנימית בין הקבוצות שבשוויון.
4) הפרש השערים במשחקים שהתקיימו בין הקבוצות שבשוויון.
5) מספר שערי הזכות שהובקעו במשחקים בין הקבוצות המצויות בשוויון.
6) משחק מכריע במגרש נייטרלי.
בתום העונה הקבוצה אשר ממוקמת במקום הראשון בפלייאוף העליון מוכתרת כאלופה, הקבוצה האחרונה בפלייאוף התחתון יורדות לליגה הלאומית. הקבוצה שבמקום הלפני אחרון בפלייאוף התחתון מתמודדת על הזכות להישאר בליגת העל מול הקבוצה שסיימה שנייה בליגה הלאומית.
הקבוצות זוכות במענקי מיקום לפי מיקומן בסוף העונה. סכום המענקים משתנה בין עונה לעונה בהתאם לתקצוב ההתאחדות לכדורגל בישראל.

שחקניות זרות

קבוצה בליגת העל לנשים רשאית לרשום בשורותיה עד חמש "שחקניות זרות".
יבמ ישראל

חברת IBM פועלת בישראל משנת 1949, כאשר הייתה אחת החברות הבינלאומיות הראשונות (הראשונה מבין חברות טכנולוגיית המידע) שפתחו סניף במדינה שזה עתה נולדה. IBM הייתה גם הראשונה להקים מרכז מדעי בישראל, בשנת 1972. 
IBM ישראל מציעה פתרונות עסקיים וטכנולוגיים לחברות וגופים, בכל סדר גודל, במגזרי המשק השונים: טכנולוגיה והיי-טק, תעשייה, תקשורת, תשתיות, בנקאות, ביטוח, מסחר וקמעונאות, תחבורה, בריאות, אקדמיה, ממשלה, רשויות מקומיות ומערכת הביטחון. היא מעסיקה בישראל כ- 2,200 עובדים, כמחציתם חוקרים ומפתחים, מה שמאפשר לשלב פתרונות מו"פ חדשניים בפרויקטים שמבצעת החברה. 
תרומה ייחודית של יבמ ישראל לתרבות הישראלית הייתה הוצאת כתב העת "מחשבות" - כתב עת להגות ומדע בעריכת צבי ינאי, שיצא לאור משנות ה-60 עד שנות ה-90.
Anaconda

רקע

השיר הוקלט במקור על ידי הראפרית מיסי אליוט בשנת 2012, אך מסיבות לא ידועות החליטה הראפרית לא להוציא את השיר, והוא הוקלט מחדש על ידי מינאז', עטיפת הסינגל פורסמה ב-24 ביולי והפכה לתופעה ויראלית. השיר כולל סמפול של השיר "Baby Got Back" של Sir Mix-a-Lot. השיר הפך את מינאז' לראפרית הראשונה לה שני סינגלים בפסגת מצעד המכירות של ה-iTunes כאשר הגיע השיר למקום הראשון במצעד זה, והשיר "Bang Bang" למקום השני.

וידאו קליפ

הווידאו קליפ של השיר פורסם בערוץ היוטיוב של מינאז' ב-20 באוגוסט 2014. הקליפ שבר את השיא של Vevo, בקטגוריה "שיא הצפיות ל-24 השעות הראשונות" עם 19.6 מיליון צפיות, כאשר השיא הקודם היה של השיר Wrecking Ball של מיילי סיירוס, שצבר 19.3 מיליון צפיות ב-24 השעות הראשונות לפרסומו. 
ב-17 במאי 2015, נשבר שיא זה על ידי טיילור סוויפט עם השיר "Bad Blood" שהגיע ל-20.1 מיליון צפיות ביומו הראשון, נכון ליולי 2016, הקליפ לשיר צבר למעלה מ-600 מיליון צפיות ביוטיוב ,הקליפ היה מועמד ל-2 פרסי VMA, הוא זכה בפרס הראשון קליפ ההיפ הופ, והפסיד בשני ל-"Blank Space" של טיילור סוויפט בפרס קליפ השנה של זמרת.
אנג'לה דאון

ביוגרפיה

דאון נולדה בהמפסטד שבלונדון. היא ידועה מהופעתה בסדרת הדרמה "Take Three Girls" של ה-BBC בה גילמה צעירה קוקנית סטודנטית לאמנות בשם אווריל. דאון שיחקה בסדרה רק עונה אחת, ובעונה השנייה היא הוחלפה. ב-1972 גילמה את דמותה של הנסיכה מריה בגרסה של ה-BBC לרומן "מלחמה ושלום" מאת לב טולסטוי. ב-1974 כיכבה בתפקיד סילביה פנקהרסט במיני-סדרה "Shoulder to Shoulder". ב-1980 שיחקה בתפקיד מורה בשם מירה באון בסדרת הדרמה "We, the Accused" של ה-BBC לצדו של איאן הולם. ב-1981 הופיעה בתפקיד הלנה במחזה "סוף טוב הכל טוב" מאוסף המחזות השייקספיריים בהפקת ה-BBC. בקולנוע שיחקה דאון בסרט "מלחמת המראות" (1969), בסרט האימה "What Became of Jack and Jill?" מ-1978, בתפקיד גסטין מאהלר בסרט "מאהלר" של קן ראסל משנת 1974, ובתפקיד גברת קול בסרט "אמה" (1996) בכיכובה של גווינת' פאלטרו.

חיים אישיים

דאון נשואה לטים הרדי, ולה שני ילדים.
מדלניצ'ר

מדלניצ'ר (ברומנית: Medelnicer ) היה סוג של דרגטור בחצר שליט נסיכות מולדובה או נסיכות ולאכיה. המדלניצ'ר היה בויאר שתפקידו לצקת מים על ידי השליט לצורכי רחצה. המדלניצ'ר גם הגיש לשליט את מנות האוכל והמליח. בנוסף היה אחראי על הכלים והפמוטות שעל השולחן.
המדלניצ'ר היה חבר במועצת השליט. בתקופת הפנריוטים ירד מעמד המדלניצ'ר ובתחילת המאה ה-19 הוא נחשב בויאר מדרגה שלישית.
גם בתפקיד זה הייתה קיימת היררכיה: ול-מדלניצ'ר (מדלניצ'ר גדול), מדלניצ'ר שני ושלישי.
קיום התפקיד של מדלניצ'ר תועד לראשונה בשנת 1463 בנסיכות מולדובה ובשנת 1523 בוולאכיה.
מקור המונח בא מהמילה "מדלניצה" - "קערת כסף או זהב, ששימשה לנטילת הידיים של השליט", מילה ממוצא סלאבי קדום (מדניצה), המופיעה גם בהונגרית (medence = אגן).

לקריאה נוספת

* Constantin C. Giurescu, Istoria Românilor, volumul III
*
Mihai Ţipău - Domnii fanarioţi în Tările Române, Omonia, Bucureşti,2008
*Lazăr Şăineanu - Dicţionar universal al limbii române, Litera Chişinău, 1998
רוני פינקוביץ'

ביוגרפיה

פינקוביץ' נולד ביפו, גדל ברמת גן ולמד במגמת תיאטרון בתיכון תלמה ילין. מגיל שתים עשרה שיחק ילדים בהצגות תיאטרון. בצבא שירת בתיאטרון צה"ל, למד משחק בסטודיו למשחק ניסן נתיב בתל אביב, ובימוי באוניברסיטת מידלסקס בלונדון. הוא שיחק בסרטים "נועה בת 17" ב-1982, "בחינת בגרות", "אירית עירית" ב-1984, "זעם והתהילה" ובתפקיד גדי המ"מ (מפקד מחלקה) ב"שתי אצבעות מצידון" ב-1986. הנחה בין היתר את תוכנית הילדים "קריאת כיוון" של הטלוויזיה החינוכית בשנת 1990.
פינקוביץ' שיחק במספר הצגות, בעיקר ב"הבימה", ועסק בבימוי לתיאטרון. בשנים 1991–1994 שימש כבמאי בית בתיאטרון הבימה, שם ביים את ההצגות "רעל ותחרה", "קרב של שחור וכלבים", "לילות הדבש והאימה" ו"מר סלימר המתוק" ובשנים 1995–1996 היה המנהל האומנותי של תיאטרון חיפה. ביים את "להיות או להיות", כתב וביים את המחזות: לילות הדבש והאימה, "מעקב באפילה", "פירוק" ו"פרודו". כמו כן, ביים את ההצגות "סילביה", "טוב", "מה עושים עם ג`ני?", "אבודים ביונקרס", "הלילה השנים עשר", "שוברים רגליים", "זהות", "יומנה של אנה פרנק", "אוהבים את אופל", "מותו של סוכן", "עוץ לי גוץ לי", "הדודה ואני", "מקס ומוריץ" ו"הזוג המוזר - הגרסה הנשית".
ב-2005 שיחק בסדרת הטלוויזיה "חדר מלחמה" בתפקיד סגן המפקד.
בנובמבר 2016 הועלתה בתיאטרון הבימה ההצגה "הצמה של אבא" בבימויו של פינקוביץ'.
ביולי 2017 הועלתה בתיאטרון הבימה הקומדיה "פילומנה" מאת אדוארדו דה פיליפו בבימויו של פינקוביץ', שגם כתב את הנוסח העברי.,
בספטמבר 2018 הועלה בתיאטרון בית לסין המחזה "אנשים, מקומות ודברים" מאת דנקן מקמילן בבימויו של פינקוביץ', וביוני 2019 הועלתה באותו תיאטרון הקומדיה "עבדאללה שוורץ" מאת רמי ורד, גם כן בבימויו של פינקוביץ'.

ב-1990 זכה בפרס הבימוי בפסטיבל עכו. ב-2008 זכה בפרס תיאטרון בית לסין על בימוי. בין נימוקי הוועדה הבוחרת: 
רוני פינקוביץ' הוא מהבולטים שבבמאי דור הביניים בישראל, מנהיג טבעי שיודע גם לשלב ידיים בעבודת הצוות של התיאטרון. הפרס ניתן לו על תרומתו המיוחדת לתיאטרון בשנים האחרונות ועל היותו גורם מוביל בעיצוב רוחו האמנותית של התיאטרון. מעבר לעבודותיו המוצלחות כבמאי רפרטוארי, רוני נרתם בחדוות יצירה אמיתית לסייע בבימוי ערבי מחווה וערבים מיוחדים של התיאטרון, כמו גם למדיניות האמנותית של התיאטרון בקידום מחזאים צעירים.
בעבודותיו האחרונות והמוערכות בפסטיבל פותחים במה: "תה", אותו גם כתב, ו"סופ"ש עם תום".
ב-2012 ביים את מופע הקאמבק של רבקה זהר "חלקת אלוהים", שהחזיר אותה לבמות לאחר כ-20 שנה, ואף תועד לערוץ 2
כיום הוא מלמד משחק בבית צבי ובסטודיו למשחק של יורם לוינשטיין, ומנהל את תיאטרון המדיטק בחולון.
הוא נשוי לשחקנית העבר תומי יואל ויש לו שלוש בנות.
חצר שטרויס

היסטוריה

שמואל שטרויס (1847–1904) היה נינו של רבי יצחק זקיל לייב וורמסר ("הבעל שם ממיכלשטט"), וחותנו של יעקב רוזנהיים, מייסד אגודת ישראל. את הונו עשה בעסקי בנקאות. למרות היותו בן התרבות הגרמנית הוא נמשך ליהדות המזרח-אירופית ובמיוחד לתנועת המוסר ולראשיה. הוא תמך כלכלית במוסדות תורה ובתלמידי חכמים, ולפי עדות חתנו הרב רוזנהיים הוא פיזר לצדקה "הרבה יותר מחמישית מהונו". 
שטרויס התקרב לרבי שמחה זיסל זיו, "הסבא מקלם", ואף תרם ל"בית התלמוד" בקלם 6,000 רובל. בשנת תרנ"ד (1894), עם מותה של אשתו, החליט שטרויס ליזום פעולת צדקה לעילוי נשמתה. הוא בחר ברבו הרב יעקב שור לשליחו ומימן את נסיעתו לארץ ישראל, במטרה לעזור במפעל יישובה. הרב שור נסע לירושלים מצויד בכספו של הרב שטרויס. זיקתו של שטרויס לרוח המוסר של "הסבא מקלם" הביאה להחלטה לתרום את הכסף להקמת קומפלקס דירות מחוץ לחומות העיר העתיקה, בשכונת מוסררה, עבור משפחות רבנים מאנשי תנועת המוסר. 
במרכז חצר שטרויס הוקם במימונו של שטרויס מבנה לישיבת אור חדש, שנוסדה על ידי קבוצה מתלמידי "הסבא מקלם" בראשות הרב שמואל הלל שינקר והרב ברוך מרקוס. 
חצר שטרויס הפכה להיות מרכז של תורה ומוסר בירושלים. במקום התגוררו גדולי המוסר המפורסמים שבדור, שעלו מליטא והתיישבו בירושלים, ובהם: רבי יצחק בלאזר, רבי נפתלי אמסטרדם, רבי צבי לויטן, רבי יצחק מלצן ורבי אריה לייב ברוידא, אחיו של "הסבא מקלם". הקשר של השכונה לתנועת המוסר היה חזק כל כך עד שנהגו לומר בדרך הלצה כי מקור שם השכונה 'מוסררה' הוא מן המילה 'מוסר'. קבוצה מיהודי ירושלים, קבעו אף הם את מקום לימודם בחצר, ונודעו אף הם בהתמדתם ובהנהגות פרישות ומוסר. ביניהם הרב מאיר הלר, הרב צבי הירש ויספיש (נכדו של הרב נחום משאדיק), הרב שמואל תפילינסקי, הרב יונה ראם, הרב אליהו ברוך פרלמן, הרב חייקל מילצקי, הרב יהודה הולצמן והרב זליג לייב לוין.
בין תושבי חצר שטרויס: הרב צבי פסח פרנק. בין ילידי המקום: הרב שמחה זיסל ברוידא, ראש ישיבת חברון (בן משפחת "הסבא מקלם") והרב חיים יעקב גולדוויכט, ראש ישיבת כרם ביבנה.
במלחמת ששת הימים הבניין ניזוק, וקומתו העליונה נשרפה מפגיעת פגזים ירדניים. דיירי קומה זו פונו לשכונה אחרת, והוחלט להרוס את הבניין כליל. תוכניות ההריסה התעכבו, ובשלהי שנות ה-90 הוקמה במבנה ישיבה בשם לב ירושלים. נכון ל-2011 מתגוררים תלמידי הישיבה בבניין, והוא אף שופץ מעט על ידם, כולל ריצוף, סיוד הקירות ובניית חדרי שירותים.
יעקב גוזמן

יעקב גוזמן (27 ביולי 1874 - אוגוסט 1928) חזן בית הכנסת במוסקבה ובית הכנסת הגדול בפתח תקווה.

קורות חיים

גוזמן נולד בקייב לאביו משה מרדכי שהיה חזן בעיר. לאחר שהתחתן, בגיל 18, למד בבית הספר הגבוה למוזיקה בסנקט פטרבורג וסיים בהצטיינות בשנת 1905. הוא סירב להצעה לעבוד באופרה והיה לחזן בסנקט פטרבורג. בשנת 1906 התקבל לחזן הראשי של בית הכנסת הכוראלי במוסקבה, שנפתח אז מחדש. משרתו העניקה לו שלושה חודשי חופש במהלך הקיץ ובשנים 1910–1912 הוא ניצל אותם לביקורים בארץ ישראל בהם שימש כחזן בבתי כנסת ביפו ובירושלים וביצע הופעות שונות שהכנסותיהם הוקדשו לצדקה. גוזמן ביקר במושבות ובגדרה יעץ לתושבים לגבי סידורי האקוסטיקה בבית הכנסת שבנו. 
בפרוץ מלחמת העולם הראשונה היה בביקור באנטוורפן לחנוכת בית כנסת ולא יכל לשוב לרוסיה. הוא עבר ללונדון וכבר בשנת 1915 הופיע בבתי כנסת שונים בעיר. באפריל 1915 הוא ערך את תפילות שבת חול המועד פסח בבית הכנסת בסטמפורד היל של ק"ק כנסת ישראל. בפברואר 1916 ערך את התפילות בבית הכנסת של מחזיקי הדת, לכבוד בואו של הרב קוק. 
בשנים 1920–1923 היה חזן במנצ'סטר, שבה נחשב שמרן בעיני בני קהילתו מפני שהלך לטבול במקווה לפני התקיעות בראש השנה, וסירב ללחוץ יד לנשים. היה שנה וחצי באמריקה והוצעו לו שם משרות נכבדות בחזנות, אולם מכיוון שחוקי ההגירה מנעו ממנו להביא את משפחתו איתו שב לבריטניה. בשנת 1925, הופיע בין השאר בבורנמות' ובחנוכת בית כנסת בדבלין, בנוכחות הרב הרצוג. בסוף 1925, הגיע לארץ ישראל כתייר והופיע במקומות שונים, בהם בית הכנסת החורבה. גוזמן נשאר בארץ ישראל, היה חבר בבית הספר לחזנות של שלמה רוזובסקי ובאפריל 1928 נתקבל לחזן ראשי של בית הכנסת הגדול בפתח תקווה. אולם הוא לא האריך ימים בתפקיד ונפטר באוגוסט 1928 ממחלת הסרטן. גוזמן נקבר בבית הקברות היהודי בהר הזיתים לצד קבר בנו היחיד שנפטר 8 חודשים לפניו. לבקשתו, הוציא גיסו אליעזר ניסנבוים את חידושיו, בעיקר גימטריות, בשנת תשט"ו.

הערכה

שלמה רוזובסקי אמר על גוזמן שהוא היה הבריטון המצוין ביותר בין אלפי המתלמדים בקונסרבטוריון הפטרבורגי. בהמלצה להעסיקו באחד מבתי הכנסת בארץ ישראל הוצג גוזמן כמי ששילב בתוכו את היותו "בן החדר העתיק שלמד הרבה תורה וספוג יראת שמים" עם היותו "זמר אירופי מחונן בקול טנור חזק ונעים". בהופעותיו שילב שירים במספר רב של שפות, בהם עברית, רוסית, איטלקית וצרפתית. ישראל ברדקי כתב עליו: "רבים הם השירים שתרגם מרוסית לעברית ושר אותם על הבמה בקונצרטים שונים". 
גוזמן היה בקיא בעברית וחובב ציון שהופיע באזכרות להרצל ואירועים ציוניים אחרים. הוא שילב בהופעותיו שירים של יהודי תימן שהוא למד מתימנים שפגש בארץ ישראל, שירים של חיים נחמן ביאליק ושירים ארצישראליים.
גוזמן חיבר שירים משלו שחלקם הוצאו לאור בסוף הספר שהוצא לזכרו.
סמסונג גלקסי S9

חומרה

למכשיר יש מסך 5.8 אינץ' ברזולוציית 2960x1440 בטכנולוגיית Super AMOLED. חלקו הקדמי של המסך מצופה בזכוכית גורילה גלאס 5 עמידה בפני שריטות, מצלמה 12 מגה פיקסל בגבו עם טכנולוגיה המאפשרת צילום אחורי ואיטי המשדרת 960 פריימים בשנייה ומבזק LED. המצלמה הקדמית בעלת 8 מגה פיקסל, ובה אפשרות להתמקד על האדם. המכשיר בעל חיישני מצפן, קרבה,NFC ג'יירו, תאוצה, ברומטר וטביעת אצבע.
זוג רמקולים סטריאופוניים עם Dolby Atmos
רזולציית הווידאו היא 2160p@60fps
המכשיר כולל מעבד Exynos 9810
4 ליבות Mongoose 3 בתדר 2.9GHz ו4 ליבות Cortex-A55 בתדר 1.9GHz החסכוני במיוחד בחשמל. הזיכרון הפנימי של המכשיר הוא 64, 128 או 256GB. המכשיר ניתן להרחבה על ידי כרטיס SD. למכשיר סוללה בנפח 3,000 מיליאמפר, ומסגרת המכשיר עשויה ממתכת.  המכשיר מגיע בצבעים שחור, כחול, אפור, סגול-לילך. גודל המכשיר הוא 147.7 מ"מ לאורך, 68.7 מ"מ לרוחב, 8.5 מ"מ עובי ומשקלו 168 גרם.
בדגם הפלוס גודל המכשיר הוא 6.2 אינץ' ומשקלו 189 גרם. זיכרון הראם הועלה ל-6 גיגה בייט. בגב האחורי קיימות שתי מצלמות ונפח הסוללה הוא 3,500 מיליאמפר.

תוכנה

סמסונג גלקסי S9 מגיע עם מערכת ההפעלה אנדרואיד 9.0 פאי עם הממשק One UI החדש.

ביקורת

המכשיר קצר שבחים רבים בעיתונות הטכנולוגית ונחשב לאחד מהסמארטפונים הטובים ביותר לתקופתו. עיתון הארץ שיבח את המכשיר וציין כי "ה-Samsung Galaxy S9, מכשיר הדגל החדש לבית סמסונג, מספק מצלמה משובחת, איכות שמע מצוינת וסוללה חזקה".
כריסטופר איגן

ביוגרפיה

איגן נולד בסידני, ניו סאות' ויילס שבאוסטרליה ובצעירותו הופיע בכמה פרסומות ודיגמן אך החל להופיע כשחקן בהפקות ברחוב גלן במחזות "עלובי החיים" ו"סיפור הפרברים". החל משנת 2000 הוא הופיע בטלוויזיה, באופרת הסבון "קרוב רחוק", בה שיחק את ניק סמית' למשך שלוש עונות. הוא עבר ללוס אנג'לס ב-2003 כדי להתקדם מבחינה מקצועית.
סרטו הראשון היה העיבוד לסרטו של כריסטופר פאוליני מ-2006 בה שיחק את בן דודו של אראגון (אדוארד ספלירס), רוראן. באותה שנה השתתף בסדרה "Everwood", בתור ניק בנט.
בשנת 2007 שיחק בסרט השלישי בסדרת "האויב שבפנים", בתפקיד מייקי.
ב-2009 השתתף בסרט "Crush" בתפקיד ראשי. שנה לאחר מכן השתתף בסרט "מכתבים לג'ולייט", לצד אמנדה סייפריד וונסה רדגרייב בתור צ'ארלי.
בשנים 2014–2015 שיחק בסדרת המדע הבדיוני "Dominion", בתור אלכס לנון.
פסגת בוב רנד

מקור השם

ההר נקרא על שם רוברט ו. רנד (Robert W. Rand) שהיה הביולוג הראשון שחקר את האי מריון, וכן היה האדם הראשון שהקיף בהליכה את האי מריון.

לקריאה נוספת

• A. Terauds, J. Cooper, S.L. Chown, P. Ryan, Marion & Prince Edward: Africa's Southern Islands, P 61 
• P.D. Sumner, K.I. Meiklejohn, J.C. Boelhouwers and D.W. Hedding, Climate change melts MarionIsland’s snow and ice, South African Journal of Science 100, Month 2004, P 3
סרביט אל-ח'אדם

סרביט אל-ח'אדם (בערבית: سرابيط الخادم; סַרָאבִיט אַל־חָ'אדִם) הוא אתר ארכאולוגי במערב סיני, שימש בימי קדם כמכרה לאבן הטורקיז של ממלכת מצרים.
בשנת 1761 גילה במקום החוקר הגרמני קרסטן ניבור (Carsten Niebuhr), שיצא לחקור את המזרח התיכון במשלחת מדעית מטעם המלך הדני פרדריק החמישי, מקדש ובו כתובות ופסלים מצריים. בשנת 1905 נעשו במקום חפירות על ידי הארכאולוג האנגלי פלינדרס פיטרי, שגילה מכרות עתיקים, ומקדש לאלה המצרית חתחור. גולת הכותרת של תגליותיו היו כתובות בכתב פרוטו-סינאי. זאת העדות המוקדמת ביותר של התפתחות כתב ההירוגליפים המצרי, שכלל מאות ואף אלפי סימנים, לכתב אלפביתי, שכולל מספר מצומצם של אותיות. מכתב זה התפתחו האלפבית של  שפות אירופה (האלפבית היווני, האלפבית הלטיני, האלפבית הקירילי) והמזרח התיכון (האלפבית העברי, האלפבית הערבי). הכתובות נכתבו ככל הנראה על ידי עובדים מקומיים ממוצא שמי שעבדו במכרות בראשות אדם בשם חבדד, שהיה "אחיו של נסיך רזנו (אזור בכנען)". 
פרופ' רפאל גבעון מאוניברסיטת תל אביב שלמד את המקום כתב עליו בספרו 'אבני סיני', ובו הוא קורא לכתב הפרוטו-סינאי ההישג התרבותי הגדול ביותר בחצי האי סיני. ד"ר צבי אילן הציע לזהות את סרביט אל-ח'אדם עם הר סיני, זיהוי שלא מקובל על מרבית החוקרים.
מייקל גלדיס

קריירה

הופיע באחד מפרקי "חוק וסדר: מדור מיוחד". מדבב במשחק הווידאו "L.A. Noire".
בשנת 2013 שיחק לצד קולין פירת' וריס וית'רספון בסרט הפשע "קשר שטני" של הבמאי אטום אגויאן. באותה שנה שיחק בסרט "תגובה קטלנית".

חיים אישיים

גלדיס נולד בטקסס שבארצות הברית, למשפחה נוצרית-קתולית בעיקרה, אם כי סבו מצד אימו היה יהודי.
מאז 2018 נשוי לשחקנית בת' ברס.
אריוך

אַרְיוֹךְ, מלך אֶלָּסָר נזכר בתנ"ך בספר בראשית, ספר בראשית, פרק י"ד כאחד ממלכי קואליציית ארבעת המלכים שהוקמה יחד עם אמרפל מלך שנער, כדרלעמר מלך עילם ותדעל מלך גוים, למטרת דיכוי מרד של חמשת מלכי כיכר הירדן, שכרתו ביניהם ברית על מנת למרוד במלכי מסופוטמיה.

שמו ומוצאו

מקור השם אריוך הוא חורי, והוא דומה מבחינה לשונית לשמות הנזכרים בתעודות ממארי. השם אינו שכיח ומופיע פעמים אחדות בכתבי היתדות. השם אריוך מופיע גם בספר דניאל ותפקידו רב הטבחים של נבוכדנצר. יש חוקרים שמזהים את אריוך עם וארד-סין, אחיו של רים-סין הראשון, אשר נודע גם כארי-אקו (Eri-aku). 
לדעת רן צדוק מקור השם הוא איראני.
יש המזהים את אֶלָּסָר עם לרסה, ממלכה שהתקיימה בעיר זו בתחילת האלף השני לפני הספירה וממוקמת בחלק הדרומי של מסופוטמיה, ויש כאלה המזהים את אלסר עם אל-נצורה הקרובה לחרן.
הרמב"ן בפירושו לבראשית י"ד מבאר כי "אריוך מלך אלסר, זו מדי", ואילו יוסף בן מתיתיהו בספרו קדמוניות היהודים מציין, כי אריוך היה אחד משרי הצבא של האשורים. יוסף בן מתיתיהו מתאר כיצד בזזו ארבעה שרי צבא אלה את סוריה והגיעו לאזור סדום, כדי להלחם עם מלכי כיכר הירדן, אשר מרדו באשור.
ניקי בלה

החיים שלפני

ניקול נולדה 16 דקות בלבד לפני אחותה התאומה, בריאנה להורים ג'ון גרסיה וקתי קולס. היא נולדה בסן דייגו, קליפורניה וגדלה בחווה בסקוטסדייל, אריזונה. היא ממוצא מקסיקני ואיטלקי. במהלך תקופתן של ניקול ובריאנה בבית הספר היסודי, הן היו חלק מקבוצת הכדורגל של סקוטסדייל.
לאחר מכן, ניקול החלה בקריירת דוגמנות ומשחק. את הופעת הבכורה שלה בטלוויזיה ערכה בתוכנית הריאליטי Meet My Folks של רשת Fox. עקב הופעה זו, האחיות גרסיה נשכרו להיות האחיות תאומות שמייצגות את חברת הבירה באדוויזר במסגרת גביע העולם בכדורגל. ניקי וברי השתתפו בתחרות חיפוש הדיווה של ה-WWE לשנת 2006, אך לא הצליחו להתקדם יתר על המידה בתחרות זו.

השתתפותה במדיה

ב-21 בנובמבר 2016, ניקי וברי חשפו את ערוץ היוטיוב החדש שלהן, "התאומות בלה". הערוץ של האחיות מציג אופנה יומית, טיולים, כושר, מערכות יחסים וסרטוני בריאות.
ב-6 בספטמבר 2017, ניקי הודיעה שהיא תהיה אחת הכוכבות בעונה ה-25 של התוכנית "רוקדים עם כוכבים". בן זוגה היה הרקדן המקצועי ארטם צ'יגווינטסב. היא הודחה מהתוכנית ב-30 באוקטובר.
ב-1 בנובמבר 2017, ניקי וברי השיקו את ליין ההלבשה שלהן, "Birdiebee".

חיים אישיים

במאי 2014, ניקול גילתה בתוכנית Total Divas שהיא נישאה בעבר לבחור מהתיכון בגיל 20; נישואים אלו בוטלו שלוש שנים מאוחר יותר.
בלה החלה לצאת עם ג'ון סינה בשנת 2012. השניים התארסו ב-2 באפריל 2017, כשסינה הציע לה נישואים לאחר קרב הזוגות המעורב שלהם ברסלמניה 33. ב-15 באפריל 2018, הזוג הודיע על פרידה וביטול החתונה אשר הייתה אמורה להתקיים ב-5 במאי 2018.
ג'ון ג'ררד

חייו

ג'ררד נולד בננטוויץ' ולמד בבית ספר בעיירה הסמוכה ויסטסטון. בשנים 1562–1568 הוא למד את מקצוע הרפואה כמתמחה של הרופא־ספר אלכסנדר מסון. בשנת 1569 הוא התקבל לאיגוד הרופאים־ספרים. למשך מספר שנים הוא עבד כרופא של ספינה. בספרו הוא סיפר על טיול ברחבי אירופה שישנם המייחסים אותו לתקופת עבודתו כרופא של ספינה בעוד אחרים מייחסים אותו לטיול שקיים, אם בכלל, לפני שהתחיל להתמחות ברפואה. 
החל בשנת 1577 ניהל ג'ררד גינה בלונדון, עבור ויליאם ססיל, הברון הראשון של ברלי, לו הוא הקדיש את ספרו. ג'ררד היה אספן של זני צמחים אותם קיבל ממכרים ורבי חובלים וגינתו הכילה יותר מאלף זנים של צמחים. הוא ניסה לגדל בגינתו צמחים שנאספו ממקומות שונים ברחבי העולם וציין בספרו אלו הוא הצליח לגדל ואלו לא התאימו לאקלים באנגליה. קנה סוכר, למשל, הוא מציין שלא הצליח להתאים לאקלים הקר של אנגליה. ג'ררד היה הראשון לגדל באנגליה את העגבנייה, אולם דעתו על הצמח כרעיל, למרות שידע שהוא נאכל בספרד ובאיטליה, הייתה מהגורמים לכך שהעגבנייה לא נכנסה לשימוש באנגליה ובארצות הברית עד תחילת המאה ה-19. 
ג'ררד לא הצליח להשתלב בחבורת הבוטנאים בני דורו שהתרכזו ברחוב ליים בלונדון, ובמקום זאת נסמך על פטרונו ופנה לכתיבה פופולרית, דבר שהביא לו תהילה לה לא זכו הבוטנאים האחרים שהתרכזו בכתיבה מדעית ולא פופולרית. 
בשנת 1596 הוא פרסם רשימה של צמחים נדירים שהוא ביית בגינה שלו בהוברן ובשנת 1597 פרסם מדריך צמחים שזכה לפרסום רב והיה מדריך הצמחים הנפוץ ביותר בתקופתו. מהדורה מעודכנת של המדריך יצאה בשנת 1633. 
מדריך הצמחים של ג'ררד מבוסס על תרגום של רמברט דודואנס שהוכן על ידי אדם בשם פריסט עבור המדפיס המלכותי. לאחר שפריסט מת לפני סיום התרגום הועבר התרגום לידי ג'ררד אשר ארגנו מחדש והוסיף מידע מניסיונו האישי וגם של אשתו. בספרו הוא כתב ש"ד"ר פריסט מהקולג' הלונדוני שלנו הכין (כך שמעתי) תרגום של המהדורה האחרונה של ספרו של דודואנס והתכוון לפרסמו, אולם בעקבות מותו תרגומו מת ביחד איתו". הדעות חלוקות לגבי היקף העבודה העצמאית של ג'ררד בספר ועד כמה יש להאשימו בפלגיאט. בספר יותר מ-1,800 שרטוטים, אולם רק 16 מהם הוכנו על ידי ג'ררד. הספר מתאר את הצמחים ומביא פולקלור לגביהם, אולם מתייחס בקיצור רב לסגולות הרפואיות של הצמחים, יחסית לספרים אחרים של בני דורו. ג'ררד כתב על צמחים רבים שכלל לא הכיר, על סמך שמועות וכך כלל בספר עובדות רבות שאינן נכונות. לפני שהספר הודפס עבר עליו מתיאס דה לובל אשר תיקן בו, לדבריו, יותר מאלף שגיאות. אולם ג'ררד החליט בשלב מסוים שלא להתייחס להערותיו וכך הספר הודפס עם שגיאות רבות.